**Wilhelm (Frederik Wilhelm Paul Leopold)** (født 4. januar 1785 – død 17. februar 1831) var en dansk-tysk prins og offiser som var den første hertug i den nyere linje av Schleswig-Holstein-Sonderburg-Glücksburg, en sidegren av huset Oldenburg. Han var stamfar til et fyrstehus som omfatter kongehusene i Danmark, Hellas, Norge og Storbritannia gjennom sin sønn Christian IX av Danmark.

Wilhelm var sønn av hertug Frederik Karl Ludvig av Schleswig-Holstein-Sonderburg-Beck og grevinne Frederikke av Schlieben. Han tilhørte slekten Schleswig-Holstein-Sønderborg-Beck, en fjern og ubetydelig sidelinje til det dansk-norske kongehuset, Huset Oldenburg. I 1804 sendte faren ham til Danmark, hvor han gjorde karriere som offiser i Hæren under Napoleonskrigene. I 1810 giftet han seg med prinsesse Luise Caroline av Hessen-Kassel og ble svoger til kong Frederik VI av Danmark og Norge, da hans nye kones storesøster var gift med kongen. Ved farens død den 25. mars 1816 arvet Vilhelm tittelen som hertug av Slesvig-Holsten-Sønderborg-Beck og i 1825 overførte kong Frederik VI Glücksburg slott til sin svoger og endret tittelen hans til hertug av Schleswig-Holstein-Sonderburg-Glücksburg.

Liv og virke
------------

### Fødsel og bakgrunn

Prins Wilhelms barndomshjem, herregården i Lindenau i 2008.
Wilhelm ble født 4. januar 1785 på herregården i Lindenau nära staden Braunsberg i Øst-Preussen, den mest nordøstlige provinsen i kongeriket Preussen (i dag Lipowina i Polen). Han var det tredje og siste barnet og eneste sønn av hertug Frederik Karl Ludvig av Schleswig-Holstein-Sonderburg-Beck (1757–1816) og grevinne Frederikke av Schlieben (1757–1827). Den nyfødte prinsen ble døpt med navnene Fredrik Vilhelm Paul Leopold og har sin fjerne slektning, kronprins Frederik av Danmark og Norge (den fremtidige kong Frederik VI) som sin gudfar.

Prins Wilhelms far, hertug Frederik Karl Ludvig av Schleswig-Holstein-Sonderburg-Beck.
Prins Wilhelms far var overhoved for slekten Schleswig-Holstein-Sønderborg-Beck, en fjern og ubetydelig sidelinje til det dansk-norske kongehuset, Huset Oldenburg. Familien stammet fra kong Christian III av Danmark og Norges yngre sønn, hertug Hans den yngre av Sønderborg, hvis barnebarn August Philip, etter at han anskaffet seg eiendommen *Haus Beck* i Westfalen i 1646, tok tittelen Hertug av Slesvig-Holsten-Sønderborg-Beck. Hans sønner og deres etterkommere gikk i preussisk, polsk og russisk tjeneste. Senest hadde både Vilhelms far og bestefar viktige verv i den prøyssiske armé.

### Barndom og oppvekst

Prins Wilhelm vokste opp med sine to søstre på Lindenau og fikk sin første utdannelse hjemme. I 1798 trakk Wilhelms far seg ut av sin preussiske militærtjeneste i Königsberg og slo seg ned i Leipzig for å studere i noen år. Samtidig ble Wilhelm sendt til Ridderakademiet i Brandenburg an der Havel, hvor han fikk sin utdannelse fra 1798 til 1802, hvoretter han studerte ved universitetet i Leipzig under farens tilsyn fra 1803.

Hestgardekasernen ved Frederiksholms Kanal i København på 1800-tallet.
Selv om Wilhelms forfedre hadde vært i preussisk tjeneste, var faren på grunn av noen uheldige disposisjoner ikke lenger på god fot med den preussiske kongen og måtte derfor finne karrieremuligheter for sønnen andre steder. I 1804 sendte faren ham til Danmark. Allerede i 1803 hadde prinsens gudfar, kronprins Frederik, utnevnt ham til rittmester à la suite og året etter ankom han København for å slutte seg til regimentet Den Kongelige Livgarde til Hest.

Etter bare ett år i hovedstaden ble Wilhelm etter eget ønske overført til hertugdømmet Holstein, hvor den danske hæren voktet sørgrensen til det dansk-norske monarkiet. Deretter gjorde Wilhelm karriere som offiser i Hæren under Napoleonskrigene.

### Ekteskap og familie

Prins Vilhelms kone, prinsesse Luise Caroline av Hessen-Kassel. Maleri: Carl Andreas August Goos (1829)
I 1809 ble Wilhelm utnevnt til major i hertugdømmene Slesvig og Holstens generalstab, og ble innkvartert på Gottorp slott hos hærens stabssjef, prins Karl av Hessen. Der møtte han den 20 år gamle prinsesse Luise Caroline av Hessen-Kassel (1789–1867), den yngste datteren til prins Karl og hans kone prinsesse Louise av Danmark, selv datter av kong Frederik V av Danmark og Norge. Wilhelm og Luise Caroline ble forlovet i november 1809 og giftet seg den 26. januar 1810 på Gottorp slott. Bryllupet ble feiret som et typisk stille krigsbryllup uten deltagelse av verken Wilhelms foreldre eller hans gudfar, kong Frederik VI.

Gjennom dette ekteskapet ble Wilhelm også svoger til kong Frederik VI av Danmark og Norge, da hans nye kones storesøster, prinsesse Marie Sophie Frederikke av Hessen-Kassel, var gift med kongen.

### Hertug

Glücksburg slott, familiesete for hertugene av Glücksburg.
Ved farens død den 25. mars 1816 arvet Vilhelm tittelen som hertug av Slesvig-Holsten-Sønderborg-Beck. Den 6. juli 1825 overførte kong Frederik VI Glücksburg slott til sin svoger og endret tittelen hans til hertug av Schleswig-Holstein-Sonderburg-Glücksburg, etter at den eldre Glücksburg-linjen hadde døde ut i 1824.

Etter en kort sykdom døde hertug Wilhelm bare 46 år gammel den 17. februar 1831 på Gottorp slott.

Ettertiden
----------

Hans sønn Christian av Schleswig-Holstein-Sonderburg-Glücksburg etterfulgte den fjerne slektningen Frederik VII av Danmark som konge av Danmark, som Christian IX, hovedsakelig på grunn av sitt ekteskap med Louise av Hessen-Kassel, niese av Christian VIII (Christian Frederik) og en langt nærmere slektning av den regjerende linjen av huset Oldenburg.

Wilhelm er bl.a. agnatisk tipp-tipp-oldefar til kong Harald V av Norge. Til hans etterkommere hører også en rekke andre av Europas regjerende monarker, slik som Margrethe II av Danmark og Elisabeth II av Storbritannia (samt hennes mann Philip, hertug av Edinburgh).

Noter
-----

**Type nummerering**
1. ↑  tysk: *Friedrich Wilhelm Paul Leopold*; dansk: *Frederik Vilhelm Paul Leopold*. I Tyskland er han vanligvis kjent under navnet *Friedrich Wilhelm*, mens han i Danmark vanligvis bare er kjent under navnet *Vilhelm*.

Referanser
----------

1. 1 2 3   Biographisches Lexikon für Schleswig-Holstein und Lübeck[Hentet fra Wikidata]
2. ↑   Dansk Biografisk Leksikon, 2. utgave[Hentet fra Wikidata]
3. ↑   Dansk Biografisk Leksikon, 2. utgave, side(r) 586, www.rosekamp.dk, bind 25[Hentet fra Wikidata]
4. ↑   Dansk Biografisk Leksikon, 2. utgave, side(r) 588, www.rosekamp.dk, bind 25[Hentet fra Wikidata]
5. ↑   Kongelig Dansk Hof- og Statskalender, «Kongelig Dansk Hof- og Stats-Calender for Aaret 1829», side(r) 5, bind 1829[Hentet fra Wikidata]
6. 1 2 3 4  Lohmeier 1987, s. 385.
7. 1 2  Bramsen 1992, s. 50.
8. 1 2 3 4 5  Tuxen 1904, s. 583.
9. 1 2 3  Rockstroh 1943, s. 588.
10. 1 2 3 4  Rockstroh 1943, s. 586.
11. ↑  Bramsen 1992, s. 63.
12. ↑  von Leers, Walter (1913). «778. Prinz von Holstein-Beck-Glücksburg, Friedrich Wilhelm Paul Leopold». *Die Zöglinge der Ritterakademie zu Brandenburg a. H. 1705 – 1913*. *Alumnatsverzeichnis* **(tysk)**. I. Belzig, Ludwigslust: Verein der ehemaligen Zöglinge der Ritterakademie zu Brandenburg a. H. s. 152.

Litteratur
----------

* Bramsen, Bo (1992). *Huset Glücksborg. Europas svigerfader og hans efterslægt* **(dansk)**. 2. udgave. København: Forlaget Forum. ISBN 87-553-1843-6.
* Lohmeier, Dieter (1987). «Friedrich Wilhelm Paul Leopold» (PDF). I Schleswig-Holsteinische Landesbibliothek. *Biographisches Lexikon für Schleswig-Holstein und Lübeck* **(tysk)**. 8. Neumünster: Wachholtz Verlag. ISBN 3-529-02648-4.
* Rockstroh, K.C. (1943). «Vilhelm» (PDF). *Dansk Biografisk Leksikon*. 25 (2. utg.). København: J.H. Schultz Forlag. s. 586-589.
* Tuxen, August Peder (1904). «Vilhelm, Hertug af Slesvig-Holsten-Sønderborg-Glücksborg». I Bricka, Carl Frederik. *Dansk Biografisk Lexikon, tillige omfattende Norge for Tidsrummet 1537-1814*. XVIII. (1. utg.). København: Gyldendal. s. 583-586.

Eksterne lenker
---------------

* (en) Friedrich Wilhelm, Duke of Schleswig-Holstein-Sonderburg-Glücksburg – kategori av bilder, video eller lyd på Commons Rediger på Wikidata
* The Peerage

|  |  |
| --- | --- |
| Oppslagsverk/autoritetsdata | Dansk biografisk leksikon **·** Deutsche Biographie **·** Geni **·** WikiTree **·** VIAF **·** GND
 |